UMNO 60 Tahun: Pakar Politik Eropah Dan Asia Kagum Keupayaan UMNO Kekal Berkuasa

UMNO Online – 27/4/2006

KUALA LUMPUR: Sambutan Hari UMNO 11 Mei setiap tahun hanya akan tinggal sambutan kosong tidak ‘berjiwa’ jika usaha menyusun barisan mendukung proses transformasi budaya pelengkap perjuangan parti tidak dijayakan malah disabotaj oleh pihak yang jahil mengenainya. 

Kerana itu, Timbalan Presiden UMNO, Datuk Seri Najib Tun Razak berulang kali menggesa supaya setiap ahli dan pemimpin UMNO segera menyusun barisan bagi mendukung proses transformasi budaya demi memastikan UMNO terus kekal berkuasa. 

Penganalisis politik dan ekonomi Eropah, Prof Sir Dr Edward Norton memberitahu UMNO-Online, UMNO menjadi bahan kajian sarjana pengajian politik di beberapa universiti terkemuka Eropah termasuk di Russia, Poland dan negara bekas Kesatuan Soviet kerana keupayaannya untuk kekal sebagai parti politik paling lama memerintah sesebuah negara dan kerajaan di dunia. 

“Percayalah, pakar-pakar politik dunia sangat kagum dengan keunikan dan kekuatan UMNO memerintah negara berbilang kaum seperti Malaysia dalam tempoh begitu lama. Malah usia 60 tahun UMNO sekarang sebenarnya sangat jarang ditemui pada mana-mana politik di dunia. 

“Konsistensi ini sangat mengejutkan kebanyakan negara termasuk negara kuasa besar seperti Amerika Syarikat dan Britain selaku negara yang pernah menjajah Tanah Melayu. 

“Apabila UMNO sudah mengjangkau usia 60 tahun, ia suatu yang sangat hebat dan tidak mustahil ia akan terus kekal selama-lamanya bersama-sama keunggulan tersendiri,” katanya sebagai mengulas sambutan ulang tahun UMNO ke-60 tahun yang akan diadakan di perkarangan Istana Besar, Johor Bahru 11 Mei depan. 

Penganalisis politik bebas dari Institut Kajian Politik Asia, Tokyo, Prof Mitsuo Imagawa pula menyifatkan UMNO sebagai parti politik contoh terbaik bagi Asia kerana beberapa sebab yang sangat unik. 

Beliau mengakui UMNO menjadi kukuh dan konsisten membentuk tulang belakang unggul pakatan pelbagai parti politik Malaysia dalam Barisan Nasional (BN) kerana kredibiliti pemimpinnya. 

“Sejak sebelum merdeka iaitu ketika UMNO ditubuhkan pada 11 Mei 1946, ia memiliki barisan pemimpin yang sangat patriotik, mempunyai wawasan kenegaraan yang tulen serta memiliki dasar-dasar pentadbiran yang sangat jelas. 

“Dengan gabungan barisan ahli yang komited, semangat patriotik unggul, tegas berjuang dan mempunyai asas kepimpinan yang telus, UMNO terus hidup malah jauh lebih baik berbanding parti-parti politik sedia ada di mana-mana negara sekali pun,” katanya. 

Untuk rekod, kekebalan UMNO itu boleh dilihat apabila ia mencapai kejayaan hebat dalam sistem pemerintahan demokrasi berparlimen sebagai parti yang paling lama berkuasa di dunia. 

Kehebatan itu bukan dicapai dengan mudah tetapi setelah melalui liku-liku perjuangan yang getir sehingga UMNO menjadi parti yang kekal berkuasa pada masa ini. 

Dalam politik tidak ada parti yang kebal berkuasa selama-lamanya, kecuali ia terus mendukung aspirasi dan kepentingan rakyat. 

Setiap ahli dan pemimpin UMNO kini perlu memberi fokus kepada transformasi budaya bagi membawa kejayaan yang lebih besar kepada UMNO. 

Ahli dan pemimpin UMNO) perlu bertanya apakah fokus kita (UMNO) pada masa depan sebagai dimensi perjuangan kita seterusnya bagi memastikan UMNO terus kebal berkuasa. 

Fokus UMNO kini ialah kepada transformasi budaya orang Melayu sebagai pelengkap perjuangan UMNO. Sebab itu, Perdana Menteri, Datuk Seri Abdullah Ahmad Badawi dalam amanatnya kepada anggota parti meletakkan fokus supaya UMNO menjadi pemangkin kepada proses transformasi budaya orang Melayu secara menyeluruh. 

Katanya, ini dapat dilakukan dengan menjadikan Hari UMNO pada 11 Mei sebagai hari untuk melaksanakan program yang dapat mendorong orang Melayu kepada proses transformasi budaya. Hari UMNO (11 Mei) tidak seharusnya dianggap sebagai acara ritual tetapi masa untuk menghargai perjuangan orang Melayu terdahulu dan mereka yang unggul yang telah mencipta kejayaan. 

Kita (UMNO) perlu kaitkan UMNO dengan kejayaan orang Melayu supaya ia boleh menjadi pemangkin dan membangkitkan semangat orang Melayu untuk mengejar kejayaan. Kejayaan pelajar, Nur Amalina Che Bakri yang mendapat 17 A1 dalam peperiksaan Sijil Pelajaran Malaysia (SPM) 2004 dan Datuk Azhar Mansor berjaya mengelilingi dunia secara solo dengan perahu layarnya dan banyak lagi kejayaan lain orang Melayu perlu diketengahkan sebagai inspirasi kepada orang Melayu. 

Walaupun orang Melayu telah mencapai kejayaan dalam banyak bidang tetapi ia belum mencukupi. Perjuangan UMNO ialah untuk menambah kejayaan orang Melayu dalam semua bidang. Sehubungan itu, orang Melayu perlu mengikis mentaliti lapuk dan tidak membuang masa dengan kerja-kerja yang tidak menguntungkan.

Sumber: UMNO Online | www.umno-online.com